KLASA: 021-05/18-01/05

URBROJ: 2109/22-10-18-8

Orehovica, 31.01.2018. godine

**Z A P I S N I K**

sa 6. sjednice Općinskog vijeća Općine Orehovica, održane 31.01.2018. godine u općinskoj vijećnici Općine Orehovica s početkom u 19.00 sati.

Sjednicu je sazvao predsjednik Općinskog vijeća Općine Orehovica Marko Hunjadi pozivom klasa: 021-05/18-01/05, urbroj: 2109/22-10-18-1 od 25.01.2018. godine.

Nazočni vijećnici: Erika Baranašić, Nadica Bogdan, Nikola Bukal, Želimir Halić, Marko Hunjadi, Dražen Husić, Goran Ivačić, Josip Katanović, Dragutin Klobučarić, Nikola Panić i Branko Sušec. Sjednici prisustvuje Općinski načelnik Franjo Bukal, zamjenica Općinskog načelnika Dijana Novak i zamjenik Općinskog načelnika iz reda pripadnika romske nacionalne manjine Marko Balog Osim vijećnika sjednici je nazočila službenica Jedinstvenog upravnog odjela Općine Orehovica Žaklina Vađunec u svojstvu zapisničara. Sjednici je nazočila i predstavnica Lista Međimurje, gđa. Bojana Španiček Kanoti.

Na sjednici nisu nazočni vijećnici Miroslav Bezek, Ivan Krčmar, Dalibor Kukovec i Zlatko Orsag.

Sjednicu je otvorio i vodio predsjednik Općinskog vijeća Marko Hunjadi. Pozdravio je sve prisutne te je utvrdio da sjednici prisustvuje 11 od 15 vijećnika, da postoji kvorum te da će sve odluke donesene na ovoj sjednici biti pravovaljane.

Prije otvaranja aktualnog sata, zamolio je sve prisutne da s minutom šutnje odaju počast preminuloj Maji Orsag, bivšoj vježbenici na stručnom osposobljavanju, koja je izgubila borbu s teškom bolesti u 29. godini života.

Nakon proteka minute šutnje, predsjedavajući je otvorio aktualni sat u trajanju od 45 minuta.

S obzirom da u aktualnom satu nije bilo pitanja, isti je završen u 19.05.

Predsjedavajući je prisutnima predložio dnevni red koji su vijećnici primili uz poziv za sjednicu.

***D N E V N I R E D***

1. Prihvaćanje zapisnika s 5. sjednice Općinskog vijeća Općine Orehovica,
2. Donošenje Izmjena i dopuna Statuta Općine Orehovica,
3. Donošenje Izmjena i dopuna Poslovnika o radu Općinskog vijeća Općine Orehovica,
4. Donošenje Odluke o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Općine Orehovica,
5. Donošenje Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama na području Općine Orehovica,
6. Donošenje Odluke o donošenju Procjene rizika od velikih nesreća za Općinu Orehovica,
7. Donošenje Odluke o imenovanju Savjeta mladih Općine Orehovica,
8. Izvješće o radu Odbora za komunalnu djelatnost, prostorno uređenje i zaštitu okoliša Općine Orehovica do 31.12.2017. godinu,
9. Informacije

a) stanje sigurnosti za prosinac 2017. godine

1. Razno.

Predsjedavajući je prijedlog dnevnog reda dao na glasovanje.

Dnevni red je jednoglasno usvojen.

**Ad.1. Prihvaćanje zapisnika s 5. sjednice Općinskog vijeća Općine Orehovica**

Predsjedavajući je prisutne pozvao na raspravu glede zapisnika s 5. sjednice Općinskog vijeća održane 21.12.2017. godine.

Zapisnik s 5. sjednice Općinskog vijeća prihvaćen je jednoglasno.

**Ad.2. Donošenje Izmjena i dopuna Statuta Općine Orehovica**

Prijedlog izmjene i dopune Statuta podnosi Odbor za statutarno- pravna pitanja.

Općinski načelnik Franjo Bukal pozdravio je sve prisutne, napomenuo je kako su Statut i Poslovnik o radu Općinskog vijeća doneseni 2013. godine, ali stupajući na snagu novi Zakon potrebno je isti bilo izmijeniti.

Obrazloženje u ime Odbora za statutarno-pravna pitanja podnosi Žaklina Vađunec.

Odbora za statutarno-pravna pitanja Općine Orehovica održao je sjednicu dana 23.01.2018. godine te

je raspravljao o potrebi izmjena i usklađenja Statuta Općine Orehovica (“Službeni glasnik Međimurske županije“ broj 04/13) i Poslovnika o radu Općinskog vijeća Općine Orehovica („Službeni glasnik Međimurske županije“ broj 04/13) sa Zakonom o izmjenama i dopunama Zakona o lokalnoj i područnoj (regionalnoj) samoupravi („Narodne novine“ broj 123/17) koji je stupio na snagu 13.12.2017. godine. Sukladno članku 33. spomenutog Zakona jedinice lokalne samouprave dužne su statute i opće akte uskladiti s odredbama Zakona o izmjenama i dopunama u roku od 60 dana do dana stupanja na snagu Zakona, odnosno 11.02.2018. godine.

Odbor je utvrdio da se dio promjena odnosi na pravno tehničko usklađenje sa Zakonom, te da su najznačajnije izmjene da je članovima vijeća utvrđeno pravo na opravdani neplaćeni izostanak s posla radi sudjelovanja u radu Općinskog vijeća i njegovih radnih tijela. Također članovi predstavničkog tijela dobivaju ovlast da predlože raspisivanje referendum za opoziv općinskog načelnika te odluku donose kvalificiranom većinom. Obveza prisustvovanja na sjednicama općinskog vijeća koja se odnosila na načelnika, proširuje se i na zamjenike načelnika.

Daljnje rasprave nije bilo.

Predsjedavajući je dao prijedlog Izmjena i dopuna Statuta Općine Orehovica na glasovanje.

Izmjena i dopuna Statuta Općine Orehovica usvojena je jednoglasno.

**Ad.3. Donošenje Izmjena i dopuna Poslovnika o radu Općinskog vijeća Općine Orehovica**

Prijedlog izmjene i dopune Poslovnika o radu Općinskog vijeća Općine Orehovica podnosi Odbor za statutarno- pravna pitanja.

S obzirom da je pravni temelj za izmjene i dopune Poslovnika, isti kao i za Statut, te je obrazloženje dato u prethodnoj točki dnevnog reda, predsjedavajući otvara raspravu.

Rasprave nije bilo.

Predsjedavajući daje prijedlog Izmjena i dopuna Poslovnika o radu Općinskog vijeća Općine Orehovica na glasovanje.

Izmjene i dopune Poslovnika o radu Općinskog vijeća Općine Orehovica usvojen je jednoglasno.

**Ad.4. Donošenje Odluke o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Općine Orehovica**

Prijedlog odluke podnosi općinski načelnik Franjo Bukal.

Marko Hunjadi rekao je kako je pravni temelj za donošenje ove Odluke članka 30. stavak 7. i članak 31. stavak 2. Zakona o održivom gospodarenju otpadom te članak 4. Uredbe o gospodarenju komunalnim otpadom te da s današnjim datumom treba donijeti odluku jer će u protivnom Općina biti kažnjena u iznosu od 25.000,00 do 350.000,00 kuna.

Franjo Bukal rekao je kako su Međimurci bili među prvima koji su počeli raditi na razvrstavanju otpada te da će biti kažnjeni za dobro poslovanje prema Zakonu odnosno Uredbi. Napominje da se tri tjedna komuniciralo sa Čakomom, čiji je suvlasnik Općina Orehovica, odnosno koncesionarom koji prikuplja i zbrinjava otpad na području Općine Orehovica, kako bi se što kvalitetnije, korektnije ova odluka pripremila. Odluka u cijelom svojem sadržaju govori o obvezama davatelja usluge i obvezama korisnika usluge prilikom odlaganja odnosno zbrinjavanja otpada. Sukladno odredbama Uredbe, Općina Orehovica će u 2018. godini prema državi platiti kaznu za veću količinu skupljenog otpada u odnosnu na referentnu godinu, odnosno 2015. godinu, najvjerojatnije 700,00 kuna. Druge Općine će plaćati i do 70.000,00 kuna, što znači da su ljudi, odnosno domaćinstva s područja Općine napravila dobar posao. Zabrinjavajuća je činjenica što je Općina odredila područja prikupljanja otpada, koncesionar se obvezao izvršiti odvoz tog otpada, međutim, otpad se sve više odbacuje po šumarcima, kanalima, vodotocima, a kazna nema. Koliko god se Općina trudi, ispostavi kaznu ljudima koji su uhvaćeni da protuzakonito odlažu otpad, ti isti se oslobađaju od plaćanja minimalnih kazna.

Uredba također nalaže prikupljanje i biorazgradivog komunalnog otpada i to tri puta mjesečno. Stoga je bitno ljudima napomenuti da je obavezno razvrstavanje otpada, te mješoviti komunalni otpad više neće biti težak 30-40 kg, nego 10 kg i obračunavat će se po odvozu mješovitog komunalnog otpada. Predviđeno je povećanje cijene, te će se one početi primjenjivati od 01.11.2018. godine. Do 15. veljače biti će raspisani natječaj Fonda za zaštitu okoliša za nabavu novih kanti.

Načelnik se nada da su vijećnici prijedlog ove odluke pročitali, te da će postaviti pitanja u slučaju nekih nejasnoća, kako bi sumještanima mogli kvalitetno prezentirati koje obveze proizlaze iz ove Odluke, te da će se do 11. mjeseca morati uskladiti s tim odredbama. Napominje kako Uredba ne poznaje socijalu, te da je u članku 27. Odluke predviđena mogućnost da će Općina, prema utvrđenim kriterijima, preuzme obvezu plaćanja cijene javne usluge za pojedina kućanstva. Dalje napominje kako se na području Općine Orehovica ljudi uglavnom bave poljoprivredom, te da većina njih ima gnojne jame, međutim svaka gnojna jama ne može biti kompostište. Da bi gnojna jama bila prikladna za kompostiranje, ona ne smije biti vodno propusna, odnosno mora biti betonirana. Stoga će djelatnici Čakoma obići svako domaćinstvo i utvrdit će zadovoljavaju li uvjete za kompostiranje i takvi korisnici neće trebati kante za biorazgradivi komunalni otpad.

Napominje da je 25. siječnja sazvao sastanak na koji je pozvao prošireni sastav Odbora za komunalnu djelatnost, prostorno uređenje i zaštitu okoliša, predsjednika Miroslava Bezeka, članove: Mario Lončarić, Renato Plaftak, Valentina Kocijan i Nadica Bogdan, te Marko Hunjadi, Branko Sušec, Zlatko Orsag i Marko Balog. Na taj sastanak nisu se odazvali Miroslav Bezek i Valentina Kocijan, koja se ispričala da ima obaveze na fakultetu. Na tom sastanku gospodin Avirović i gospođa Tkalčec Avirović održali su prezentaciju na ovu temu, te su kasnije odgovarali na sva postavljena pitanja.

Marko Balog rekao je kako je 25.01. na tom sastanku postavio pitanje te da nije dobio konkretan odgovor od direktorice Čakoma. Podržava uvođenje odvajanja i prikupljanja biorazgradivog komunalnog otpada, međutim, zanima ga što je sa crnim kantama? U romskom naselju se mješoviti komunalni otpad i dalje prikuplja u vrećama, koje se kupuju po dućanima.

Franjo Bukal odgovara da je i ranije napomenuo da će se putem Fonda za zaštitu okoliša nabaviti kante, te da će svi stanovnici s područja Općine Orehovica dobiti kante. Ranije kad se mješoviti komunalni otpad u romskom naselju prikupljao u kantama, otpad većinskog stanovništva je bio duplo manji od otpada po kućanstvu u romskom naselju, s tim da su Romi plaćali 25,00 kuna za odvoz otpada, a ostalo stanovništvo po 59,00 kuna. Smatra da Romi trebaju biti svjesni toga da je nužno odvajati otpad, te da se trebaju suzdržavati se od prikupljanja otpada po selu za 100,00 odnosno 200,00 kuna, pa se isti odbacuje po šumarcima. Za njega postoji jedan Ustav i Zakon pred kojim su svi jednaki, te smatra da svaki pojedinac može pridonijeti boljitku zajednice u kojoj živi.

Marko Hunjadi skreće pozornost na članak 26. Odluke odnosno odredbe o ugovornoj kazni.

Načelnik je rekao kako su se pojedine Općine bunile na taj članka, čak su i određene stavke brisale, ali smatra da Čakom za sad nema uvjete za kontrolu, stoga neće imati ni uvjete za izricanje ugovorne kazne, sve dok se za to ne steknu uvjeti, a to su čipirane kante, vaga na vozilima, osim onih koji se neće pridržavati naputka o volumenu.

Daljnje rasprave nije bilo.

Predsjedavajući je dao prijedlog Odluke o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Općine Orehovica, na glasovanje.

Odluka o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Općine Orehovica usvojena je jednoglasno.

**Ad.5. Donošenje Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama na području Općine Orehovica**

Prijedlog odluke podnosi Općinski načelnik Franjo Bukal.

Stupanjem na snagu novog Zakona o zaštiti životinja (Narodne novine 102/17), kućnim ljubimcima moraju se osigurati uvjeti držanja u skladu s njihovim potrebama. Zabranjeno je držanje i postupanje s kućnim ljubimcima na način koji ugrožava zdravlje i sigurnost ljudi, posebice djece te životinja. Zabranjeno je kretanje kućnih ljubimaca na način koji ugrožava zdravlje i sigurnost ljudi i životinja. Zabranjeno je držati pse stalno vezane ili ih držati u prostorima za odvojeno držanje pasa bez omogućavanja slobodnog kretanja izvan tog prostora. Uvjete i način držanja kućnih ljubimaca propisuju općim aktima predstavnička tijela jedinica lokalne samouprave. Također, poslove sakupljanja napuštenih ili izgubljenih životinja organiziraju i financiraju jedinice lokalne samouprave. Na području svake jedinice područne (regionalne) samouprave mora se osnovati najmanje jedno sklonište u kojem je osigurano najmanje 50 smještajnih mjesta za životinje. Sve jedinice lokalne samouprave obvezne su sudjelovati u financiranju osnivanja i rada skloništa. Način postupanja s napuštenim ili izgubljenim životinjama propisuju općim aktima predstavnička tijela jedinica lokalne samouprave.

Propisana je provedba kontrole mikročipiranja odnosno sve jedinice lokalne samouprave moraju provjeriti jesu li svi psi na njihovom području označeni mikročipom. Komunalni redari dobivaju veće ovlasti i zaduženje, a sve kazne koje naplate po Zakonu o zaštiti životinja prihod su jedinica lokalne samouprave.

Novim Zakonom predviđena je mogućnost jedinice lokalne samouprave da radi kontrole razmnožavanja kućnih ljubimaca propiše trajnu sterilizaciju kao obvezan način kontrole razmnožavanja.

Općinski načelnik Franjo Bukal rekao je kako je veliki probem kontrolirati razmnožavanje pasa i mačaka na području Općine Orehovica, te smatra da je donošenje ovakve Odluke neminovno. Napominje da je Općina Orehovica specifična Općina, pogotovo se to odnosi na količinu pasa kojima se ne zna vlasnik. Već dvije godine razgovara se o tome na Kolegiju načelnika, razgovaralo se s udrugama za zaštitu životinja, s predstavnicima Ministarstva poljoprivrede, i nikako da dođu do zaključka što bi Općina trebala poduzeti. Postavio je pitanje gospodinu Balogu koliko se ljudi u romskom naselju izjasnilo da su vlasnici pasa? Marko Balog odgovorio je da samo jedan.

Načelnik napominje da u romskom naselju ima najmanje 400 pasa kojima se ne zna vlasnik. Kad se uzme u obzir da svakog psa treba čipirati, sterilizirati, vakcinirati protiv bjesnoće… svako zbrinjavanje po psu košta 1.518 kuna. 7. veljače održat će se sjednica Kolegija načelnika te će točka dnevnog reda biti i sterilizacija domaćih životinja. Na posljednjoj sjednici vezanu uz primjenu novog Zakona o zaštiti životinja postavio je pitanje tko će snositi troškove čipiranja i sterilizacije. Za tjedan dana Ministarstvo poljoprivrede potpisalo je sporazum s Međimurskom županijom na 2 milijuna kuna za sufinanciranje čipiranja i sterilizacije, ali to nije dovoljno. Prema Zakonu pas mora biti ograđen ili na lancu dužine od 5 m, međutim u romskom naselju rijetko koja kuća ima ogradu.

Daljnje rasprave nije bilo.

Predsjedavajući je dao prijedlog Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama na području Općine Orehovica, na glasovanje.

Odluka o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama na području Općine Orehovica usvojena je jednoglasno.

**Ad.6. Donošenje Odluke o donošenju Procjene rizika od velikih nesreća za Općinu Orehovica**

Prijedlog odluke podnosi Općinski načelnik Franjo Bukal.

Pravni temelj za donošenje ovog akta propisan je u članku 17. stavku 3. alineja 7. Zakona o sustavu civilne zaštite („Narodne novine“ br. 82/15), članku 7. stavku 2. i 3. Pravilnika o smjernicama za izradu procjene rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave („Narodne novine“ br. 65/16), kojim je propisano da izvršno tijelo jedinice lokalne i područne (regionalne) samouprave izrađuje i dostavlja predstavničkom tijelu prijedlog procjene rizika od velikih nesreća te da izvršno tijelo kao nositelj izrade procijene rizika, donosi posebnu odluku o izradi procjene rizika od velikih nesreća.

Odlukom općinskog načelnika o postupku izrade Procjene rizika od velikih nesreća za Općinu Orehovica i osnivanju radne skupine za izradu Procjene rizika od velikih nesreća za Općinu Orehovica (KLASA: 022-05/17-01/45, URBROJ: 2109/22-10-17-1 OD 01. prosinca 2017.godine) imenovana je radna skupina.

Tom Odlukom, sukladno Smjernicama za izradu procjene rizika od velikih nesreća za područje Međimurske županije, utvrđuju se rizici koji će se obrađivati u navedenoj Procjeni rizika, te imenuje radna skupina za izradu Procjene rizika koja je dužna obavljati organizacijske, operativne, stručne, administrativne i tehničke poslove potrebne za izradu Procjene rizika. Koordinator u postupku izrade navedene Procjene je načelnik općinskog stožera civilne zaštite. Temeljem odredbi naprijed navedenog Pravilnika u radu radne skupine može sudjelovati ovlaštenik za prvu grupu stručnih poslova u području planiranja civilne zaštite, u svojstvu konzultanata. Shodno navedenom, Ustranova za obrazovanje odraslih Defensor, Zagrebačka 71, 42000 Varaždin, sudjelovala je u radu radne skupine tijekom izrade dokumenta u svojstvu konzultanta.

Franjo Bukal je rekao kako Procjena rizika od velikih nesreća sadrži ukupno 160 strana. Rizik nije samo brana, već i nuklearna elektrana Krško, kao i nuklearna elektrana u Mađarskoj. Rizici su i tuča, suša, poplave, potresi i ostale nepogode koje su zbog klimatskih primjena sve učestalije. Unutra su pojašnjeni svi rizici. Tako primjerice za potres, predviđeno je da bi hidrocentrala izdržala potres jačine do 7 stupnjeva po rihteru. Također je u Procjeni predviđen scenarij izlijevanja jezera, koje je veličine 20 km i sadrži otprilike milijun kubika vode, uslijed takve nepogode, više bi stradala druga strana jer su tamo ispusni sustavi. Veliku kolčičinu vode prihvatila bi stara korita rijeke Drave. Prva obrana uslijed pucanja brane je cesta Čakovec- Prelog. Predviđeno je da silina vode ne bi bila razorna, a da bi se razina vode digla do 1,80 m. Tada bi se velika količina vode trebala prikupitiu starim pritocima Drave, međutim, opet treba napomenuti zaštitu okoliša i smeće koje je nanošeno untra, kao i problem neodržavanja šuma.

Daljnje rasprave nije bilo.

Predsjedavajući je dao na glasovanje prijedlog Odluke o donošenju Procjene rizika od velikih nesreća za Općineu Orehovica.

Odluka o donošenju Procjene rizika od velikih nesreća za Općinu Orehovica usvojena je jednoglasno.

**Ad.7. Donošenje odluke o imenovanju Savjeta mladih Općine Orehovica**

Marko Hunjadi je rekao kako je Općinsko vijeće Općine Orehovica pokrenulo postupak za izbor članova Savjeta mladih Općine Orehovica i njihovih zamjenika u mandatu 2018. do 2020. godine.Savjet mladih je savjetodavno tijelo Općinskog vijeća koje se osniva u cilju aktivnog uključovanja mladih u javni život Općine Orehovica, te promiče i zagovara prava, potrebe i interese mladih na lokalnoj razini. Kandidature za članove savjeta mladih mogle su istaknuti udruge. Odbor za izbor i imenovanje sastao se 29.01.2018. godine te su razmotrili ukupno 5 pristiglih kandidatura, te su utvrdili da svi kandidati zadovoljavaju uvjete. Sukladno navedenome objavljena je slijedeća lista kandidata:

1. Kandidati KUD-a „Fijolica“:

Bratuša Valentina, rođena 18.05.1995. godine, Prvomajska 54, Vularija

Kovač Jana, rođena 15.11.2000. godine, Kralja Zvonimira 2, Orehovica

2. Kandidati udruge DVD Vularija:

Čurila Ivana, rođena 23.06.1991. godine, Prvomajska 10, Vularija

Klinac Branka, rođena 14.07.1991. godine, Marije Gupca 3, Vularija

3. Kandidati NK Croatia Orehovica:

Kocijan Karlo, rođen 24.05.1998. godine, A. Cesarca 5, Orehovica

Ružić Leonardo, rođen 23.11.1997. godine, Frankopanska 22, Orehovica

4. Kandidati udruge Sport za sve:

Martinec Julija, rođena 05.08.1993. godine, Zrinskih 74, Orehovica

Ivanušić Željka, rođena 17.12.1992. godine, Zrinskih 80, Orehovica

5. Kandidati NK Budućnost Podbrest:

Višnjić Denis, rođen 23.09.1990. godine, Marka Kovača 40, Podbrest

Martinec Filip, rođen 27.03.1995. godine, Marka Kovača 35, Podbrest.

Prema članku 81. Poslovnika o radu Općinskog vijeća Općine Orehovica, tajnim glasovanjem rukovodi predsjednik Općinskog vijeća uz pomoć 2 vijećnika koje bira Općinsko vijeće. Predsjednik je predložio da mu u provedbi tajnog glasovanja pomognu vijećnici Goran Ivačić i Nikola Bukal. Takav prijedlog dao je na glasovanje. Prijedlog je usvojen jednoglasno.

Sukladno članku 81. stavku 5. Poslovnika o radu Općinskog vijeća Općine Orehovica, o tajnom glasovanju vodi se posebni zapisnik koji je prilog ovog zapisnika.

Nakon provedenog glasovanja, predsjednik Općinskog vijeća Marko Hunjadi konstatirao je da su za članove Savjeta mladih izabrani slijedeći kandidati i njihovi zamjenici:

1. Bratuša Valentina / Kovač Jana

2. Čurila Ivana / Klinac Branka

3. Kocijan Karlo / Ružić Leonardo

4. Martinec Julija / Ivanušić Željka

5. Višnjić Denis / Martinec Filip.

**Ad.8. Izvješće o radu Odbora za komunalnu djelatnost, prostorno uređenje i zaštitu okoliša Općine Orehovica do 31.12.2017. godinu.**

Odbor za komunalnu djelatnost, prostorno uređenje i zaštitu okoliša Općine Orehovica održao je dvije sjednice u 2017. godini. Na prvoj sjednici koja je održana 21.09.2017. godine raspravljalo se o nacrtu Plana gospodarenja otpadom Općine Orehovica 2017.-2022. izrađenog od tvrtke Jaić consulting d.o.o. Na drugoj sjednici, održanoj 09.11.2017. godine raspravljalo se o potrebitosti izgradnje, odnosno održavanje komunalne infrastrukture na području Općine Orehovica za 2018. godinu.

**Ad. 9. Informacije**

**a) stanje sigurnosti za prosinac 2017. godine**

Policijska uprava međimurska u **prosincu 2017. godine** na području Općine Orehovica evidentirana su 4 kaznena djela- tri teške krađe i jedna prijetnja u Vulariji. Evidentirana je jedna prometna nesreća s materijalnom štetom. Stanje sigurnosti ocjenjeno je zadovoljavajućim.

**Ad.10. Razno**

Marko Hunjadi je napomenuo kako su vijećnici u materijalima dobili obavijest Državnog izborog povjerenstva o obvezi dostave financijskog izvješća nakon provedenih lokalnih izbora, a krajnji rok za dostavu istih je 31.03.2018. godine.

Rekao je kako će Općina Orehovica omogućiti besplatan sistematski pregledsvima zainteresiranima u poliklinici Sunce u Varaždinu, te da je svakome dostavljen obrazac, pa svi koji su zainteresirani za sistematski pregled neka dostave popunjene obrasce Jedinstvenom upravnom odjelu.

Franjo Bukal smatra da bi bilo dobro da starija populacija obavi taj sistematski pregled. Cijena po osobi iznosi 1.300,00 kuna, a ako će biti više zainteresiranih, postoji mogućnost snižavanja cijene. Pregled i nalazi su gotovi u jednom danu.

Branko Sušec je rekao kako je prošli mjesec obavio takav pregled, da je pregled brzo gotov, ali da se otprilike dva sata čeka na nalaze, te svakome preporuča da se odluči za ovakav pregled bez obzira na dob.

Franjo Bukal je još napomenuo kako je Općina Orehovica raspisala natječaje za zapošljavanje pročelnik i komunalnog redara. Došla je samo jedna prijava za pročelnika, dok se za komunalnog redara nitko nije javio. Natječaji su prema zakonu objavljeni u Narodnim novinama, a cijena objave iznosila je oko 6.000,00 kuna. U sva tri naselja izvršena je rekonstrukcija niskonaponske mreže ekološki prihvatljivoma, još se vrše mjerenja i radi se zapisnik o izvršenim radovima. Također je predviđeno izvlaćenje ormarića s trafostanica, kako bi Općina Orehovica mogla samostalno upravljati vanjskom javnom rasvjetom, dodat će se dodatni rasvjetni stupovi na mjestima gdje postoji potreba za tim te će se uspostaviti drugačiji sustav rasvjete, odnosno na raskrižjima će lampe svjetliti cijelu noć, dok će svaka druga lampa od raskrižja svjetiliti od 23.00 sata. Ako budu pogodne vremenske prilike, nada se da će se uspostava javne rasvjete završiti do kraja 3. mjeseca.

Načelnik je još rekao kako s predsjednikom vijeća ide na sastanak u Ministarstvo državne imovine radi zahtjeva za povrat zemljišta koji već duže vrijeme stoje, te je sam ministar Marić prilikom posjeta Međimurskoj županiji obećao da će predmete Općine Orehovica riješiti do 31.12.2017. godine. Iako Ministarstvo državne imovine ima oko 71.000 neriješenih predmeta, nada se da će Općina Orehovica postati vlasnik tih poljoprivrdnih zemljišta, te će dalje raditi na tome da se privuku obrtnici, kako bi se Općina dalje mogla samostalno gospodarski razvijati.

Završeno u 20.10

Zapisnik vodila

Žaklina Vađunec

**Predsjednik Općinskog vijeća Općine Orehovica**

Marko Hunjadi